
mRNS töltetű szolid lipid nanorészecskék vizsgálata humán sejttenyészeteken

Kulcsszavak: vér-agy gát, agyi endotélsejt, lipid nanorészecske, transzfekció
A vér-agy gát egy szigorúan ellenőrzött biológiai gátrendszer, amely nemcsak a káros anyagok bejutását akadályozza meg a vérből az agyszövetbe, hanem számos gyógyszer és terápiás hatóanyagét is. A speciális tulajdonságokkal rendelkező agyi endotélsejteknek meghatározó szerepe van a vér-agy gát kialakításában és a gátfunkciók fenntartásában. Irodalmi adatok alapján ismert, hogy az agyi endotélsejtek transzfektálása – különösen génterápia céljából – rendkívül nehéz, mivel ezek a sejtek ellenállnak a hagyományos transzfektálási módszereknek, beleértve a virális és nem-virális vektorokat is. A szilárd lipid nanorészecskék (LNP-k) a nem-virális génterápia egyik ígéretes eszközei, mivel képesek nagy hatékonysággal szállítani különböző terápiás mRNS-eket, miközben minimalizálják az immunválaszt és a citotoxicitást. Az LNP-k egyszerre nyújtanak védelmet az mRNS instabilitásával szemben, és megkönnyítik annak célzott sejtekbe történő bejuttatását, különösen olyan nehezen elérhető célpontok esetében, mint az agyi endotélsejtek.
Kísérleteinkben célul tűztük ki, hogy megvizsgáljuk a zöld fluoreszcens fehérje (GFP) mRNS-ét tartalmazó LNP-k transzfekciós hatékonyságát HeLa és humán agyi endotélsejtek (hEC) tenyészetén. A nanorészecskék méretét és töltését dinamikus fényszórás méréssel határoztuk meg. A különböző mRNS koncentrációjú LNP-k sejtfelvételi hatékonyságát a sejtekben megjelenő GFP fluoreszcencia intenzitás mérésével végeztük.
Eredményeink alapján az LNP-k nem károsították a sejteket, és jelentős mennyiségben voltak képesek bejuttatni az mRNS-t a tumor eredetű HeLa sejtekbe, míg az agyi endotélsejtek esetében kisebb mértékű, de mérhető volt a transzfekció hatékonysága. Az LNP-k sejtbejutása koncentrációfüggő volt, a legmagasabb mRNS koncentrációk esetén a transzfektált sejtek jelentős részében kimutatható volt a GFP fehérje expressziója. Eredményeink alapján az LNP-k biztonságos vektorok lehetnek a humán agyi endotélsejtek génterápiás célú transzfektálására, és potenciálisan új terápiás lehetőségeket nyithatnak meg az agyi betegségek kezelésében.



